'Groot bespiegeling' ná sakeman se lyk in rivier gevind word | Maroela Media
Die polisie ondersoek glo die moontlikheid dat een van die talle jong mense wat die vermoorde sakeman Eric Lyell (68) deur universiteit gehelp het, by sy moord betrokke was.
Verbygangers het Lyell, 'n gesiene en geliefde sakeman en afgetrede prokureur van Vereeniging, se liggaam Saterdagmiddag in die Vaalrivier sien dryf en die polisie ontbied. Hy is na die Sebokeng-hospitaal gebring, waar Lyell se dogter, dr. Clarissa Gerber (43), en skoonseun, dr. Niel Gerber, hom Sondag uitgeken het.
Die polisie het aanvanklik 'n geregtelike doodsondersoek begin, maar dit is intussen na 'n moordsaak verander. Volgens mense na aan Lyell is hy glo aangerand en het hy 'n steekwond in sy buik gehad.
Lyell se vennoot in die regspraktyk en talle sakeondernemings, Batie de Wet (59), sê Lyell is Saterdagaand as vermis aangemeld nadat hy Vrydag omstreeks 18:30 die laaste keer gesien is by die Checkers in River Walk, Vereeniging. Hy was op pad na 'n braai toe.
Daar is groot bespiegeling oor Eric se moord.
"Daar is groot bespiegeling oor Eric se moord," het De Wet Maandagoggend aan Maroela Media gesê. "'n Vroutjie wat jare lank vir hom gewerk het se seun het in Eric se huis gewoon terwyl hy hom deur universiteit gesit het. Hy het gewoonlik oral saam met Eric gegaan."
De Wet vertel dié jong man het eers ná herhaalde pogings om hom in die hande te kry sy foon beantwoord. "Hy het beweer hy is op Worcester, maar toe hulle sy foon trace, het hulle agtergekom hy is eintlik op Zastron in die Vrystaat waar sy ouma woon. Dis vreemd dat hy nie huis toe kom nie."
Lyell se horingoue Volkswagen Jetta is by Builders in Vereeniging gekry en sy selfoon is nagespeur tot in Sharpeville, ook in die Vaaldriehoek, vertel De Wet. Die ruit aan die bestuurderskant van die Jetta is gebreek. "Dit kan dalk 'n motorkaping wees," sê sy.
Lyell, 'n welgestelde man met meer as een weeldemotor, maar ook 'n terggees, het graag met sy geliefde Jetta, "wat seker 600 000 km op die klok gehad het", rondgery net om almal te skok, vertel De Wet. "Wanneer ons vir hom gesê het dis tyd om 'n nuwe kar te kry, sou hy spot hy het dan nuwe mags gekry."
Daar was geen teken van 'n inbraak by sy huis nie.
De Wet sê Lyell het nie kleur raakgesien nie en het heelparty minderbevoorregte jong mense gehelp en dikwels het hulle by hom in sy huis in Drie Riviere gewoon. Daar was geen teken van 'n inbraak by sy huis nie, wat daarop kan dui dat hy gekaap is.
Lyell se oudste seun, George (45), het in sy pa se voetspoor gevolg en is ook 'n prokureur. Die laatlam, John (33), is 'n vlieënier in die buiteland, maar het Sondagaand in Vereeniging aangekom nadat hy die tyding van sy pa se dood gekry het.
Clarissa en Niel het vier kinders en George het sewe kinders, van wie drie stiefkinders is, maar "oom Eric het nie onderskeid getref nie", sê Maureen de Wet, Batie de Wet se dogter.
Maureen de Wet vertel Lyell was soos 'n pa vir haar en haar suster, Heidi. Foto: Facebook
Maureen vertel Lyell was soos 'n pa vir haar en haar suster, Heidi Barkley, nadat hul pa oorlede is toe sy op hoërskool was. "Hy was my mentor en het my aktes geleer," sê Maureen, ook 'n prokureur.
"Oom Eric was 'n wonderlike mens en enig in sy soort," onthou sy hom. "Hy het alles vir sy medemens gedoen. Hy was baie passievol en alles wat hy aangepak het, het in goud verander. Hy was verskriklik lief vir sy familie en baie erg oor sy familienaam. Sy kleinkinders was sy lewe."
Maureen sê die hele gemeenskap is tot stilstand geruk deur Lyell se dood. "Ek kan nie vir jou sê hoeveel oproepe en besoeke ons gehad het nie. So baie mense het hom geken.
Hy was 'n fenomenale sakeman en 'n fenomenale prokureur.
"Hy was 'n fenomenale sakeman en 'n fenomenale prokureur met wie 'n mens nie gemors het nie. Hy was hoogs intelligent en baie lief vir mense."
De Wet sê sy en haar vennoot het baie eiendomsportefeuljes en het onder meer in plase belê.
Lyell was 'n boerseun van Hoopstad se wêreld, maar was al een van sy broers wat 'n ander loopbaan as die landbou gekies het.
Ao. Simon Mofokotsane, polisiewoordvoerder, het aan Maroela Media bevestig dat die polisie ondersoek instel of die jong man wat in Lyell se huis gewoon en in sy tuin gewerk het met die sakeman se dood verbind kan word. Volgens hom het Lyell die jong man Vrydagmiddag na die taxistaanplek geneem.
Volgens Mofokotsane was daar geen beserings aan die oorledene se liggaam toe hy gevind is nie.
Lyell se begrafnis is Donderdagoggend om 11:00 uit die NG Kerk Drie Riviere-Oos.
Wat n verlies vir die samelewing! Sterkte aan die familie en vriende!
Al wanneer hierdi MOORDE eendag sal stop, is as DOODSTRAF terug kom.
Help hier. Dan leef Batie de Wet en dan weer nie? Het ek iets misgelees?
Watter reuse verlies vir die samelewing. Daar kan nou baie wyd gesoek word na leidrade. Daai baie plase is een voorbeeld. En almal weet dat daai hondjie wat jy voer jou straks kan byt ook. As ons mense nie landuit gaan nie word hulle vermoor.